Document ID: 32011R0350

REGULAMENTUL (UE) NR. 350/2011 AL COMISIEI
din 11 aprilie 2011
de modificare a Regulamentului (CE) nr. 1251/2008 în ceea ce privește cerințele pentru introducerea pe piață a transporturilor de stridii din Pacific destinate statelor membre sau părților acestora în care se aplică măsuri naționale privind virusul ostreid herpesvirus 1 μνar (OsHV-1 μνar), aprobate prin Decizia 2010/221/UE
(Text cu relevanță pentru SEE)
COMISIA EUROPEANĂ,
având în vedere Tratatul privind funcționarea Uniunii Europene,
având în vedere Directiva 2006/88/CE a Consiliului din 24 octombrie 2006 privind cerințele de sănătate animală pentru animale și produse de acvacultură și privind prevenirea și controlul anumitor boli la animalele de acvacultură (1), în special articolul 61 alineatul (3),
întrucât:
(1)
Regulamentul (CE) nr. 1251/2008 al Comisiei din 12 decembrie 2008 de punere în aplicare a Directivei 2006/88/CE a Consiliului în ceea ce privește condițiile și cerințele de certificare pentru introducerea pe piață și importul în Comunitate de animale de acvacultură și produse obținute din aceste animale și de stabilire a unei liste a speciilor-vectori (2) stabilește cerințe pentru introducerea pe piață, inclusiv cerințele de certificare a sănătății animale, pentru transporturile de animale de acvacultură în zone care fac obiectul măsurilor naționale aprobate prin Decizia 2010/221/UE a Comisiei din 15 aprilie 2010 de aprobare de măsuri naționale pentru limitarea impactului anumitor boli la animalele de acvacultură și la animalele acvatice sălbatice, în conformitate cu articolul 43 din Directiva 2006/88/CE a Consiliului (3).
(2)
Din 2008, mortalitatea stridiilor din Pacific (Crassostrea gigas) a crescut în mai multe zone din Irlanda, Franța și Regatul Unit. Conform investigațiilor epidemiologice efectuate în 2009, o sușă recent identificată a virusului ostreid herpesvirus-1 (OsHV-1), respectiv OsHV-1 μνar, a jucat un rol major în creșterea mortalității.
(3)
Regulamentul (UE) nr. 175/2010 al Comisiei din 2 martie 2010 de punere în aplicare a Directivei 2006/88/CE a Consiliului în ceea ce privește măsurile pentru controlul creșterii mortalității stridiilor din specia Crassostrea gigas în legătură cu detectarea Ostreid herpesvirus 1 μνar (OsHV-1 μνar) (4) a fost adoptat cu scopul de a preveni propagarea virusului OsHV-1 μνar. El a introdus măsuri de combatere a propagării acestei boli și se aplică până la data de 30 aprilie 2011.
(4)
Decizia 2010/221/UE, astfel cum a fost modificată recent prin Decizia 2011/187/UE a Comisiei (5), le permite statelor membre enumerate în anexa III la aceasta să impună cerințe pentru introducerea pe piață privind transportul stridiilor din Pacific în zone care fac obiectul programelor de supraveghere aprobate, în scopul de a împiedica introducerea virusului OsHV-1 μνar în zonele respective. În interesul clarității și simplificării legislației Uniunii, cerințele corespunzătoare pentru introducerea pe piață ar trebui stabilite în Regulamentul (CE) nr. 1251/2008.
(5)
În scopul de a împiedica introducerea virusului OsHV-1 μνar în statele membre sau părțile acestora enumerate în anexa III la Decizia 2010/221/UE, transporturile de stridii din Pacific destinate zonelor de cultură sau zonelor de relocare și centrelor de expediere, centrelor de purificare sau unor unități similare, înainte de consumul uman, introduse în aceste state membre sau părți ale acestora, ar trebui să provină dintr-o zonă cu o stare de sănătate echivalentă.
(6)
Pentru a se asigura respectarea cerințelor respective, transporturile în cauză ar trebui să fie însoțite de un certificat de sănătate animală care să furnizeze atestările necesare.
(7)
Prin urmare, Regulamentul (CE) nr. 1251/2008 ar trebui modificat în consecință.
(8)
Este oportun să se prevadă măsuri tranzitorii pentru a permite statelor membre și industriei în cauză să ia măsurile necesare pentru se conforma cerințelor prevăzute în prezentul regulament.
(9)
Pentru a evita propagarea virusului OsHV-1 μνar, prezentul regulament ar trebui să se aplice imediat după data de expirare a Regulamentului (UE) nr. 175/2010.
(10)
Măsurile prevăzute în prezentul regulament sunt conforme cu avizul Comitetului permanent pentru lanțul alimentar și sănătatea animală,
ADOPTĂ PREZENTUL REGULAMENT:
Articolul 1
Regulamentul (CE) nr. 1251/2008 se modifică după cum urmează:
1.
La articolul 1 litera (b), punctul (ii) se înlocuiește cu următorul text:
„(ii)
animalelor de acvacultură destinate creșterii, zonelor de relocare, pescăriilor cu repopulare organizată, instalațiilor ornamentale deschise și repopulării, precum și centrelor de expediere, centrelor de purificare și unor unități similare înaintea consumului uman, în statele membre și în părți ale acestora în care se aplică măsuri naționale aprobate prin Decizia 2010/221/UE (6);
2.
La articolul 8a alineatul (1) litera (a), se adaugă următorul punct (iii):
„(iii)
Anexa III la Decizia 2010/221/UE drept incluse într-un program de supraveghere a uneia sau mai multor boli enumerate în prima coloană din tabelul respectiv;”.
3.
Se introduce următorul articol 8b:
„Articolul 8b
Moluște vii destinate centrelor de expediere, centrelor de purificare sau unor unități similare înaintea consumului uman, în statele membre și în părți ale acestora în care se aplică măsuri naționale aprobate prin Decizia 2010/221/UE
(1) Transporturile de moluște vii destinate centrelor de expediere, centrelor de purificare sau unităților similare înaintea consumului uman sunt însoțite de un certificat de sănătate animală completat în conformitate cu modelul prevăzut în anexa II partea B și notele explicative din anexa V, în cazul în care animalele:
(a)
sunt introduse în state membre sau în părți ale acestora enumerate în a doua și a patra coloană a tabelului din anexa III la Decizia 2010/221/UE drept incluse într-un program de supraveghere a uneia sau mai multor boli enumerate în prima coloană a tabelului respectiv;
(b)
aparțin speciilor care figurează în partea C a anexei II drept specii susceptibile la boala (bolile) respectivă (respective), pentru care se aplică un program de supraveghere în conformitate cu Decizia 2010/221/UE, astfel cum se menționează la litera (a).
(2) Transporturile de moluște vii menționate la alineatul (1) respectă cerințele de sănătate animală stabilite în modelul de certificat de sănătate animală și în notele explicative menționate la alineatul respectiv.
(3) Prezentul articol nu se aplică transporturilor destinate centrelor de expediere, centrelor de purificare sau unităților similare care sunt echipate cu un sistem de tratare a efluenților validat de către autoritatea competentă care:
(a)
neutralizează virusurile cu anvelopă; sau
(b)
reduce la un nivel acceptabil riscul de răspândire a bolilor la sistemul hidrografic natural.”
4.
Anexa II se înlocuiește cu textul din anexa la prezentul regulament.
Articolul 2
(1) Pe parcursul unei perioade tranzitorii care durează până la 15 mai 2011, transporturile de stridii din Pacific însoțite de certificate de sănătate animală eliberate în conformitate cu partea A sau B a anexei II la Regulamentul (CE) nr. 1251/2008 înaintea introducerii modificărilor prin prezentul regulament și de un certificat de sănătate animală eliberat în conformitate cu anexa II la Regulamentul (UE) nr. 175/2010 pot fi introduse pe piață cu condiția să ajungă la destinația finală înainte de data respectivă.
(2) Pe parcursul unei perioade tranzitorii care durează până la 1 iulie 2012, transporturile de animale de acvacultură însoțite de certificate de sănătate animală eliberate în conformitate cu partea A sau B a anexei II la Regulamentul (CE) nr. 1251/2008 înaintea introducerii modificărilor prin prezentul regulament pot continua să fie introduse pe piață cu condiția ca atestările de sănătate animală referitoare la virusul OsHV-1 μνar stabilite în partea II a certificatelor respective să nu fie aplicabile și să ajungă la destinația finală înainte de data respectivă.
Articolul 3
Prezentul regulament intră în vigoare în a treia zi de la data publicării în Jurnalul Oficial al Uniunii Europene.
Se aplică de la 1 mai 2011.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 11 aprilie 2011.

Labels: 0
3
6